作者：无名氏
词牌/韵律：沁园春

paragraphs: 姑射琼仙，论人间世，学宫样妆。
费精神刺绣，裁成云锦，今朝喜遇，弱线添长。
收拾云情，铺张雨态，来嫁朱门趁一阳。
真还是，两情鱼水，并颈鸳鸯。
登科人道无双。
问小底何如大底强。
幸洞房花烛，得吹箫侣，短檠灯火，伴读书郎。
办苦工夫，求生富贵，要折丹枝天上香。
来秋也，看载膺鹗荐，载弄之璋。